b'\n_START_ARTICLE_\nUniapnea\n_START_SECTION_\nKuorsaaminen ja uniapnea\n_START_PARAGRAPH_\nKuorsaamista esiintyy ajoittain melkein kaikilla, mutta joka\xc3\xb6inen kuorsaaminen voi olla terveysriski. Sill\xc3\xa4 on todettu olevan yhteys syd\xc3\xa4n- ja aivoinfarkteihin. Tupakointi ja alkoholi lis\xc3\xa4\xc3\xa4v\xc3\xa4t kuorsaamista huomattavasti ja samoin riskej\xc3\xa4. Jos kuorsaaminen on \xc3\xa4\xc3\xa4nek\xc3\xa4st\xc3\xa4, katkeilevaa, v\xc3\xa4lill\xc3\xa4 on selvi\xc3\xa4 taukoja hengitt\xc3\xa4misess\xc3\xa4 ja tauot p\xc3\xa4\xc3\xa4ttyv\xc3\xa4t erityyppisiin "korahduksiin", "poksahduksiin", "\xc3\xa4hin\xc3\xa4\xc3\xa4n" ja "puhinaan" ja lis\xc3\xa4ksi henkil\xc3\xb6ll\xc3\xa4 esiintyy voimakasta p\xc3\xa4iv\xc3\xa4aikaista v\xc3\xa4symyst\xc3\xa4 sek\xc3\xa4 nukahtelutaipumista, voidaan ep\xc3\xa4ill\xc3\xa4 henkil\xc3\xb6n sairastavan jonkin asteista uniapneaa.\n_START_SECTION_\nLasten uniapnea\n_START_PARAGRAPH_\nTiet\xc3\xa4mys uniapnean tarkasta esiintymisest\xc3\xa4 imev\xc3\xa4isik\xc3\xa4isill\xc3\xa4 on toistaiseksi puutteellista. Hengityst\xc3\xa4 ahtauttavia apneoita esiintyy usein ennenaikaisena syntyneill\xc3\xa4, mutta t\xc3\xa4ysiaikaisena syntyneill\xc3\xa4 harvemmin. Apneaoireilu lis\xc3\xa4\xc3\xa4ntyy kahden\xe2\x80\x93kolmen kuukauden ik\xc3\xa4\xc3\xa4n asti ja alkaa t\xc3\xa4m\xc3\xa4n j\xc3\xa4lkeen v\xc3\xa4het\xc3\xa4. Puolivuotiaista kuusivuotiaisiin lapsiin uniapneaa on arvioitu esiintyv\xc3\xa4n v\xc3\xa4hint\xc3\xa4\xc3\xa4n kahdella prosentilla. Er\xc3\xa4iden tutkijoiden mielest\xc3\xa4 uniapnea on er\xc3\xa4s k\xc3\xa4tkytkuoleman riskitekij\xc3\xa4. Lasten uniapnea voi oirehtia muun muassa y\xc3\xb6hikoiluna, \xc3\xa4\xc3\xa4nekk\xc3\xa4\xc3\xa4n\xc3\xa4 hengityksen\xc3\xa4, suu auki nukkumisena, s\xc3\xa4ps\xc3\xa4htelyin\xc3\xa4 ja hengityksen pid\xc3\xa4tyksin\xc3\xa4. Lapsille hoitomuotona suositellaan kotiseurantaa erilaisin liikeanturein ja CPAP-hoitoa ja mahdollisesti erilaisia kirurgisia hoitoja. Nielurisojen ja kitarisojen poisto saattaa korjata tilanteen t\xc3\xa4ysin. Oikojahammasl\xc3\xa4\xc3\xa4k\xc3\xa4rin osuus lasten uniapnean hoidossa on keskeisen t\xc3\xa4rke\xc3\xa4t\xc3\xa4. Imev\xc3\xa4isill\xc3\xa4 vaikea-asteisen uniapneataudin tiedet\xc3\xa4\xc3\xa4n voivan johtaa henkiseen kehitysvammaisuuteen, kasvuh\xc3\xa4iri\xc3\xb6\xc3\xb6n, kuopparintaan tai keuhkosyd\xc3\xa4nvikaan.\n_START_SECTION_\nUniapnean diagnosointi\n_START_PARAGRAPH_\nIhmisen on periaatteessa mahdollista el\xc3\xa4\xc3\xa4 vuosikymmeni\xc3\xa4 oireiden kanssa tajuamatta sairastavansa uniapneaa. Varhainen puuttuminen on t\xc3\xa4rke\xc3\xa4\xc3\xa4, koska hoitamattomana uniapnea moninkertaistaa mm. verenpainetaudin, sepelvaltimotaudin ja masennuksen riskin. Ty\xc3\xb6p\xc3\xa4iv\xc3\xa4n aikana uniapneaan voivat viitata voimakas p\xc3\xa4iv\xc3\xa4v\xc3\xa4symys, muistih\xc3\xa4iri\xc3\xb6t, keskittymiskyvyn puute ja jopa nukahtelu. Y\xc3\xb6aikaan tunnusmerkkej\xc3\xa4 ovat her\xc3\xa4\xc3\xa4minen tukehtumisen tunteeseen, y\xc3\xb6hikoilu, y\xc3\xb6llinen virtsaamistarve ja aamup\xc3\xa4\xc3\xa4ns\xc3\xa4rky. My\xc3\xb6s voimakas kuorsaus on tavallinen uniapnean oire._NEWLINE_Uniapneaa ep\xc3\xa4ilev\xc3\xa4n henkil\xc3\xb6n on syyt\xc3\xa4 ottaa yhteys ensin omal\xc3\xa4\xc3\xa4k\xc3\xa4riin, jolta saa tarvittaessa l\xc3\xa4hetteen jatkotutkimuksiin. Uniapnean diagnosointi on perinteisesti keskittynyt kaikkiin keskussairaaloihin ja er\xc3\xa4isiin hyvin varustettuihin aluesairaaloihin sek\xc3\xa4 er\xc3\xa4isiin yksityisiin sairaaloihin ja laitoksiin. Nykyisin uniapneaa voidaan diagnosoida osin my\xc3\xb6s perusterveydenhuollossa, terveyskeskuksissa ja yksityisill\xc3\xa4 l\xc3\xa4\xc3\xa4k\xc3\xa4riasemilla. Uniapnean tutkimus ja hoito vaatii usean erikoisalan osaajien yhteisty\xc3\xb6t\xc3\xa4._NEWLINE_Uniapnean diagnosointi tapahtuu joko suppealla y\xc3\xb6polygrafialla tai laajalla unipolygrafialla. Suppeassa y\xc3\xb6polygrafiassa tutkittavalle asetetaan akuilla toimiva tutkimuslaite, joka rekister\xc3\xb6i ja tallentaa muistiinsa y\xc3\xb6n aikana eri anturien avulla mitattavat pulssin, veren happikyll\xc3\xa4isyyden (oksimetri), nen\xc3\xa4n ja suun kautta kulkevan ilmavirran vaihtelun, potilaan asennon (sel\xc3\xa4ll\xc3\xa4\xc3\xa4n/kyljell\xc3\xa4\xc3\xa4n/mahallaan) sek\xc3\xa4 rintakeh\xc3\xa4n liikkeen (keuhkojen liike). Laitteen asettaminen tapahtuu unilaboratoriossa (ja/tai sille annetaan k\xc3\xa4ytt\xc3\xb6koulutus, jolloin asettaminen kotona) ja itse tutkimusy\xc3\xb6n tutkittava saa yleens\xc3\xa4 nukkua kotona. Y\xc3\xb6n j\xc3\xa4lkeen laite palautetaan laboratorioon, jossa tiedot ladataan tutkimuslaitteesta l\xc3\xa4\xc3\xa4k\xc3\xa4rin tulkittavaksi._NEWLINE_Laajassa unipolygrafiassa rekister\xc3\xb6id\xc3\xa4\xc3\xa4n suppean y\xc3\xb6polygrafian lis\xc3\xa4ksi aina my\xc3\xb6s aivojen s\xc3\xa4hk\xc3\xb6inen toiminta (EEG), lihasj\xc3\xa4nteys (EMG), silmien liikkeet (EOG). Erikoistuneissa uniklinikoissa potilasta seurataan my\xc3\xb6s infrapunavideokameralla, jolloin voidaan n\xc3\xa4hd\xc3\xa4 poikkeava y\xc3\xb6llinen toiminta. Tutkimus voidaan tehd\xc3\xa4 my\xc3\xb6s kotioloissa. Laaja unipolygrafia tulee kyseeseen ongelmallisissa uniapneatapauksissa. Usein diagnoosiin riitt\xc3\xa4\xc3\xa4 huolellinen l\xc3\xa4\xc3\xa4k\xc3\xa4rin tutkimus ja suppea y\xc3\xb6polygrafia._NEWLINE_Koska uniapneaan liittyy usein korkea verenpaine, jota uniapnea voi viel\xc3\xa4 pahentaa, on verenpaineen selvitt\xc3\xa4minen t\xc3\xa4rke\xc3\xa4 osa uniapnean kokonaisvaltaisessa diagnostiikassa. Nykyisin verenpaine voidaan mitata my\xc3\xb6s syke-sykkeelt\xc3\xa4 (beat-by-beat), jolloin ei tarvita y\xc3\xb6unta h\xc3\xa4iritsev\xc3\xa4\xc3\xa4 olkavarsimansettia. Uniapneapotilailla verenpaine voi nousta unen aikana apneoihin liittyen jopa huomattavasti yli 200\xc2\xa0mmHg, vaikka p\xc3\xa4iv\xc3\xa4aikaiset verenpainearvot olisivat normaalit._NEWLINE_My\xc3\xb6s dosentti Jukka Alihangan ideoimaa SCSB (Static Charge Sensitive Bed)-menetelm\xc3\xa4\xc3\xa4 voidaan k\xc3\xa4ytt\xc3\xa4\xc3\xa4 uniapnean seulonnassa. Se ei kuitenkaan riit\xc3\xa4 yksin diagnoosin tekemiseen (ks. yll\xc3\xa4).\n_START_SECTION_\nUniapnea on kansantauti\n_START_PARAGRAPH_\nUniapneaa sairastaa yli 100\xc2\xa0000 suomalaista. Sit\xc3\xa4 on Suomessa ruvettu tutkimaan ja diagnosoimaan vasta 1970-luvun alussa. Sit\xc3\xa4 oletetaan sairastavan 30\xe2\x80\x9360-vuotiaista miehist\xc3\xa4 noin 4 prosenttia ja naisista 2 prosenttia eli l\xc3\xa4hes 120\xc2\xa0000\xe2\x80\x93200\xc2\xa0000 suomalaista k\xc3\xa4rsii t\xc3\xa4st\xc3\xa4 unih\xc3\xa4iri\xc3\xb6st\xc3\xa4._NEWLINE_Terveys 2000 -tutkimuksen mukaan miehist\xc3\xa4 13 prosentilla ja naisista kolmella prosentilla oli viikoittain hengityskatkoksia unen aikana._NEWLINE_Uniapnealla oletetaan olevan my\xc3\xb6s yhteytt\xc3\xa4 lasten k\xc3\xa4tkytkuolemiin. Sairauden hoito ja tutkimus vaatii l\xc3\xa4\xc3\xa4k\xc3\xa4reiden ja hoito- ja kuntoutushenkil\xc3\xb6st\xc3\xb6n yhteisty\xc3\xb6t\xc3\xa4 useammalla erikoisalalla.\n_START_SECTION_\nUniapneatutkimuksen historiaa\n_START_PARAGRAPH_\nSuomessa on uniapneaa alettu tutkia ja diagnosoida 1970-luvun lopussa. Maan ensimm\xc3\xa4iset uniapneadiagnoosit teki HYKS:n neurologian klinikassa vuosina 1976\xe2\x80\x931978 professori Markku Partinen. Stanfordin yliopiston tutkimusprofessuurinsa (1985\xe2\x80\x931986) j\xc3\xa4lkeen h\xc3\xa4n toi Suomeen mukanaan ensimm\xc3\xa4isen CPAP-laitteen. Suomessa CPAP-hoidot aloitettiin Ullanlinnan palvelukeskuksessa vuonna 1986 ja HYKSiss\xc3\xa4 vuonna 1987. CPAP-hoitoa pidet\xc3\xa4\xc3\xa4n nykyisin uniapnean ensisijaisena hoitona. CPAP-hoitomenetelm\xc3\xa4n kehitti vuonna 1980 australialainen professori Colin E. Sullivan. Tosin silloinen laite oli kovin \xc3\xa4\xc3\xa4nek\xc3\xa4s "h\xc3\xa4irikk\xc3\xb6". Nykyiset laitteet ovat l\xc3\xa4hes \xc3\xa4\xc3\xa4nett\xc3\xb6mi\xc3\xa4, ja moderneimmat laitteet ovat niin sanotusti "ajattelevia" eli niiden vastapaine on automaattisesti s\xc3\xa4\xc3\xa4tyv\xc3\xa4. Uniapnean diagnosointi ja hoitomenetelm\xc3\xa4t ovat kehittyneet alkuajoista valtavasti. Hoidon "marssij\xc3\xa4rjestykseksi" on vakiintunut CPAP-hoito, laihdutushoito, hammaskiskohoidot ja kirurgiset hoidot.\n_START_SECTION_\nCPAP-hoito\n_START_PARAGRAPH_\nCPAP (Continuous Positive Airway Pressure) -laite on puhaltimesta, nen\xc3\xa4n tai nen\xc3\xa4n ja suun peitt\xc3\xa4v\xc3\xa4st\xc3\xa4 maskista ja letkusta koostuva laite, joka pit\xc3\xa4\xc3\xa4 nielun ylipaineen avulla avoimena nukuttaessa. Tavallisin maski on nen\xc3\xa4n peitt\xc3\xa4v\xc3\xa4, jolloin puhutaan nen\xc3\xa4n kautta annettavasta ylipaine-hoidosta, eli nen\xc3\xa4-CPAP-hoidosta ja -laitteesta. Suomessa on t\xc3\xa4ll\xc3\xa4 hetkell\xc3\xa4 julkisen sektorin puolella k\xc3\xa4yt\xc3\xb6ss\xc3\xa4 yli 10 000 CPAP-laitetta ja henkil\xc3\xb6kohtaisesti ostettuja lienee jo useita satoja. Suomessa arvioidaan olevan kymmenkertainen m\xc3\xa4\xc3\xa4r\xc3\xa4 CPAP-hoitoa tarvitsevia. CPAP-hoito antaa yleens\xc3\xa4 v\xc3\xa4litt\xc3\xb6m\xc3\xa4n avun oireisiin. Lopullinen tulos riippuu potilaan hoitomy\xc3\xb6nteisyydest\xc3\xa4, laitteen aiheuttamista ep\xc3\xa4mukavuuksista ja laitteen soveltuvuudesta yleens\xc3\xa4 potilaalle. CPAP-hoidon etuna leikkaushoitoon verrattuna on se, ett\xc3\xa4 ylipainehoito auttaa koko hengitysmatkalla, kun taas leikkaukset kohdistuvat tiettyyn alueeseen ja ahtaumat voivat tulla muualle leikkauksen j\xc3\xa4lkeen. Leikkaustulos ei ole aina pysyv\xc3\xa4, ja leikkaushoito soveltuu vain pienelle osalle potilaita.\n_START_SECTION_\nLaihdutus uniapnean hoitomuotona\n_START_PARAGRAPH_\nKoska 2/3 uniapneetikoista on ylipainoisia ja ylipaino selv\xc3\xa4sti lis\xc3\xa4\xc3\xa4 apneoita, tulee painon hallinnan olla aina osa uniapnean kokonaisvaltaista hoitoa. Laihdutus onnistunee parhaiten laihdutusryhmiss\xc3\xa4, joista on saatu hyvi\xc3\xa4 tuloksia. Jos vaikeasti ylipainoinen (BMI > 35) henkil\xc3\xb6 onnistuu pudottamaan painoaan tasolle BMI alle 30, saattaa uniapnea parantua t\xc3\xa4ysin. Jo 10 prosentin laihdutus merkitsee huomattavaa v\xc3\xa4hennyst\xc3\xa4 uniapneoiden lukum\xc3\xa4\xc3\xa4r\xc3\xa4ss\xc3\xa4 ja kestossa. Laihtumisella on suuri merkitys my\xc3\xb6s muiden sairauksien ja terveysriskien kannalta, kuten esimerkiksi kohonnut verenpaine, diabetes, masennus ja tulehdusvaivat. Parhaita esimerkkej\xc3\xa4 ovat henkil\xc3\xb6t, jotka ovat voineet luopua laihdutuksen avulla CPAP-laitehoidosta. Laihdutuksen asiantuntijat painottavatkin, ett\xc3\xa4 jokainen osaa laihduttaa, mutta saavutetun painon s\xc3\xa4ilytt\xc3\xa4minen on vaikeaa. Tulisikin puhua painon hallinnasta, mik\xc3\xa4 edellytt\xc3\xa4\xc3\xa4 aina ruokailu- ja liikuntatapojen pysyv\xc3\xa4\xc3\xa4 muuttamista.\n_START_SECTION_\nHammasl\xc3\xa4\xc3\xa4ketieteen mahdollisuudet uniapnean hoidossa\n_START_PARAGRAPH_\nObstruktiivisen uniapnean syntyyn vaikuttavat sek\xc3\xa4 anatomiset ett\xc3\xa4 neurologiset seikat, joiden vaikutus vaihtelee eri potilailla. Suun, nielun ja leuan anatomian tutkiminen on johtanut kehitt\xc3\xa4m\xc3\xa4\xc3\xa4n kojeita, jotka siirt\xc3\xa4v\xc3\xa4t alaleukaa eteenp\xc3\xa4in tai vaikuttavat kielen asentoon. N\xc3\xa4it\xc3\xa4 ovat muun muassa erilaiset hammaskiskot. Ne ovat edullisia ja hoitomy\xc3\xb6nteisyys on korkeaa tasoa. Niiden k\xc3\xa4ytt\xc3\xb6\xc3\xa4 voidaan harkita liev\xc3\xa4\xc3\xa4 tai keskivaikeaa uniapneaa sairastaville. Hammaskoje sopii monille joko ainoaksi hoidoksi liev\xc3\xa4n uniapnean hoidossa tai osana muuta hoitoa.\n_START_SECTION_\nLeikkaushoidoilla lievityst\xc3\xa4 uniapneaan\n_START_PARAGRAPH_\n1980-alussa japanilainen l\xc3\xa4\xc3\xa4k\xc3\xa4ri Fujita kehitti pehme\xc3\xa4n suulaen typistykseen perustuvan leikkauksen (UPPP = Uvulopalatofaryngoplastia tai LUPPP, jossa k\xc3\xa4ytet\xc3\xa4\xc3\xa4n laseria leikkauksessa). UPPP:sta kehittyikin maailmanlaajuisesti tavallisin kirurginen hoitomuoto. Stanfordin yliopistossa unih\xc3\xa4iri\xc3\xb6iden tutkimusyksik\xc3\xb6ss\xc3\xa4 kirurgit, joista er\xc3\xa4ill\xc3\xa4 oli my\xc3\xb6s hammasl\xc3\xa4\xc3\xa4k\xc3\xa4rikoulutus ja kokemusta suulakihalkioleikkauksista, huomasivat uniapneetikoilla alaleuan ja usein my\xc3\xb6s alakasvojen olevan huomattavasti l\xc3\xa4hemp\xc3\xa4n\xc3\xa4 nielun takasein\xc3\xa4\xc3\xa4 kuin \xe2\x80\x9dterveill\xc3\xa4\xe2\x80\x9d. He kehittiv\xc3\xa4t leikkausmenetelmi\xc3\xa4, joilla alaleukaa siirret\xc3\xa4\xc3\xa4n eteenp\xc3\xa4in ja n\xc3\xa4in lis\xc3\xa4t\xc3\xa4\xc3\xa4n ilmatilaa nieluun. N\xc3\xa4it\xc3\xa4 leikkauksia toteutetaan Suomessa vuosittain muutama sata. Uniapneetikoilla kieli kuitenkin usein valuu nukkuessa tukkimaan nielun, ja sen est\xc3\xa4miseksi kehitettiin ns. box-leikkauksen, jossa alaleukaan leikataan \xe2\x80\x9dlaatikko\xe2\x80\x9d (engl. box) kohtaan, johon kielen lihakset ovat kiinnittyneet, ja se vedet\xc3\xa4\xc3\xa4n leukaluun ulkopuolelle, k\xc3\xa4\xc3\xa4nnet\xc3\xa4\xc3\xa4n 90 astetta ja kiinnitet\xc3\xa4\xc3\xa4n kahdella titaaniruuvilla leukaluun ulkopuolelle. T\xc3\xa4ll\xc3\xa4 operaatiolla kieli ei en\xc3\xa4\xc3\xa4 laskeudu ahtauttamaan nielua. Uusin menetelm\xc3\xa4 nielun avarrukseen on RFA-hoito (Radio-frequency Thermal Ablation), jolla saadaan laajennusta nieluun. Kummastakaan viimeksi mainituista leikkauksista ei ole viel\xc3\xa4 pitk\xc3\xa4aikaisia seurantatutkimuksia, mutta subjektiivisesti saadut tulokset ovat rohkaisevia.\n_START_SECTION_\nAsento nukkuessa\n_START_PARAGRAPH_\nSel\xc3\xa4ll\xc3\xa4\xc3\xa4n nukkuessa kieli valuu voimakkaimmin alasp\xc3\xa4in nieluun tukkien hengitysteit\xc3\xa4. Erityisesti lievemmiss\xc3\xa4 tapauksissa voidaan_NEWLINE_hengityskatkoksia v\xc3\xa4hent\xc3\xa4\xc3\xa4 kyljell\xc3\xa4\xc3\xa4n nukkumalla.\xc2\xa0Asentoa voidaan tehostaa pallo-kikan avulla,_NEWLINE_jossa y\xc3\xb6paidan selk\xc3\xa4\xc3\xa4n kiinnitet\xc3\xa4\xc3\xa4n esim. s\xc3\xa4hly- tai tennispallo. T\xc3\xa4m\xc3\xa4 est\xc3\xa4\xc3\xa4 sel\xc3\xa4ll\xc3\xa4\xc3\xa4n nukkumisen, jolloin ihminen hakeutuu nukkuessaan takaisin_NEWLINE_kylkiasentoa muistuttavaan tilaan. Kuitenkin t\xc3\xa4m\xc3\xa4n l\xc3\xa4hes kaikessa suomenkielisess\xc3\xa4 uniapneavalistusmateriaalissa tendenssim\xc3\xa4isesti toistetun keinon tosiasiallista k\xc3\xa4ytt\xc3\xb6kelpoisuutta puoltava tutkimusn\xc3\xa4ytt\xc3\xb6 on ilmeisesti vaatimatonta. Er\xc3\xa4\xc3\xa4seenkin tutkimukseen osallistuneista 94\xc2\xa0% oli lopettanut menetelm\xc3\xa4n k\xc3\xa4yt\xc3\xb6n tutkimuksen kest\xc3\xa4ess\xc3\xa4 seuraavista syist\xc3\xa4: menetelm\xc3\xa4 oli siet\xc3\xa4m\xc3\xa4tt\xc3\xb6m\xc3\xa4n ep\xc3\xa4miellytt\xc3\xa4v\xc3\xa4, tennispallo ei pysynyt paikallaan, menetelm\xc3\xa4 ei est\xc3\xa4nyt sel\xc3\xa4ll\xc3\xa4\xc3\xa4n nukkumista, oli muutoin tulokseton tai yhdentekev\xc3\xa4 tai aiheutti selk\xc3\xa4s\xc3\xa4rky\xc3\xa4.\n_START_SECTION_\nPerim\xc3\xa4ll\xc3\xa4 on vaikutusta uniapnean syntyyn\n_START_PARAGRAPH_\nUniapnean tutkimus- ja hoitoty\xc3\xb6 on pitk\xc3\xa4lti "palokuntaty\xc3\xb6t\xc3\xa4" eli potilaan t\xc3\xa4m\xc3\xa4n hetkisess\xc3\xa4 el\xc3\xa4m\xc3\xa4nkaaressa vaikuttavien asioiden hoitoa. Kuorsausta esiintyy suvuittain, ja l\xc3\xa4hes kaikilla on l\xc3\xa4hiomaisia tai tuttavia, joiden kanssa ei yksinkertaisesti voi nukkua samassa huoneessa. Kuorsaus on eritt\xc3\xa4in kovaa, katkonaista, \xc3\xa4hisev\xc3\xa4\xc3\xa4, poksahduksellista ja v\xc3\xa4lill\xc3\xa4 on pitki\xc3\xa4 hiljaisia toveja, jolloin ep\xc3\xa4ill\xc3\xa4\xc3\xa4n jo hengen l\xc3\xa4hteneen, kunnes "moottori" taas k\xc3\xa4ynnistyy pakkok\xc3\xa4ynnistyst\xc3\xa4 muistuttavilla \xc3\xa4\xc3\xa4niefekteill\xc3\xa4 ja kuulijan k\xc3\xa4rsimys jatkuu. Tulevaisuudessa geenitutkimus tuonee uusia mahdollisuuksia ja ratkaisuja mahdollistaen muun muassa t\xc3\xa4sm\xc3\xa4l\xc3\xa4\xc3\xa4kityksen.\n_START_SECTION_\nUniapnean liit\xc3\xa4nn\xc3\xa4issairauksia\n_START_PARAGRAPH_\nPuolella uniapneapotilaita esiintyy aikuistyypin diabetesta.'